รองนายกรัฐมนตรี ย้ำ ครม.ยังประชุมได้ตามปกติ จนกว่า ครม.ใหม่จะถวายสัตย์ปฏิญาณตน ตามรัฐธรรมนูญกำหนด
รองนายกรัฐมนตรี ย้ำ ครม.ยังประชุมได้ตามปกติ จนกว่าครม.ใหม่จะถวายสัตย์ปฏิญาณตน ตามรัฐธรรมนูญกำหนด พร้อมยืนยันฝ่ายค้านยื่นญัตติถามเรื่องคณะกรรมการสรรหา สว.ได้ โดยพร้อมชี้แจง เพราะทุกอย่างโปร่งใสนายวิษณุ เครืองาม รองนายกรัฐมนตรี ชี้แจงถึงกรณีที่นายปิยบุตร แสงกนกกุล เลขาธิการพรรคพรรคอนาคตใหม่ ออกมาระบุว่านายกรัฐมนตรี ไม่สามารถเข้าร่วมประชุมคณะรัฐมนตรีได้เนื่องจากขัดต่อบทบัญญัติรัฐธรรมนูญฉบับปัจจุบัน โดยขอย้ำว่าคณะรัฐมนตรีมีอำนาจและหน้าที่ในการบริหารประเทศต่อไปตามปกติจนถึงวันที่คณะรัฐมนตรีชุดใหม่เข้าเฝ้าฯถวายสัตย์ปฏิญาณตน เมื่อถึงวันนั้นคณะรัฐมนตรีและคณะรักษาความสงบแห่งชาติจึงจะสิ้นสุด ดังนั้นแม้ ครม.จะเหลือเพียง 17 คน แต่ก็ถือว่ามีอำนาจหน้าที่เต็มทุกประการ ไม่ใช่ ครม.รักษาการณ์หรือชั่วคราว จึงขออย่านำไปเปรียบเทียบกับรัฐบาลที่ยุบสภา เพราะรัฐบาลชุดนี้มีบทบาทและอำนาจเต็มตามที่รัฐธรรมนูญกำหนดไว้ พร้อมยืนยันว่าการประชุมคณะรัฐมนตรีมีความจำเป็น โดยเฉพาะวาระที่จะต้องขอความเห็นชอบจากคณะรัฐมนตรีในเรื่องของการประชุมอาเซียนที่แต่ละหน่วยงานมีนับร้อยเรื่องที่จะต้องนำไปประชุมร่วมกับกลุ่มประเทศอาเซียนในปลายสัปดาห์นี้ ซึ่งหากไม่นำเข้าที่ประชุมครม. ก็จะไม่สามารถนำไปประชุมร่วมกับกลุ่มอาเซียนได้ อีกทั้งต้องนำผลการประชุมอาเซียนไปเข้าร่วมการประชุม G20 ที่ประเทศญี่ปุ่นในปลายเดือน มิ.ย.นี้ ซึ่งเป็นหน้าที่ของประเทศไทยในฐานะประธานอาเซียน นอกจากนี้ ที่ประชุม ครม.ก็ต้องมีเรื่องการแต่งตั้งข้าราชการตามปกติ แต่ก็จะมีความระมัดระวังมากยิ่งขึ้น เพราะ ครม.กำลังจะหมดอำนาจหน้าที่ พร้อมย้ำว่าพลเอกประยุทธ์ จันทร์โอชา ยังเป็นนายกรัฐมนตรี ตามรัฐธรรมนูญ จึงสามารถประชุม ครม.ได้ปกติจนถึงขณะนี้นายวิษณุ กล่าวด้วยว่า หากจะมีการตั้งกระทู้ถามในสภาผู้แทนราษฏรเกี่ยวกับการทำหน้าที่ของคณะรัฐมนตรีชุดนี้ สามารถที่จะทำได้ พร้อมกันนี้สามารถถามรัฐมนตรีที่ลาออกไปได้ด้วย หากมีการยื่นอภิปรายหรือญัตติที่บุคคลนั้นมีส่วนเกี่ยวข้อง แต่หากเกี่ยวข้องกับรัฐมนตรีชุดนี้โดยตรงแต่ละบุคคลก็ต้องไปตอบด้วยตนเองเช่นกัน ส่วนที่ฝ่ายค้านเตรียมยื่นญัตติด่วนอภิปราย 4 ข้อ เรื่องคณะกรรมการสรรหาวุฒิสภา นายวิษณุ มองว่า ในเรื่องนี้ยังไม่ทราบว่าจะสามารถยื่นได้หรือไม่ และถ้ายื่นญัตติได้ขณะนี้ คสช.ก็ยังไม่ได้มีการมอบหมายให้ตนเองไปชี้แจงแต่อย่างใด จึงต้องรอเวลาให้ถึงวันที่ยื่นญัตติก่อนจึงจะสามารถให้รายละเอียดได้ ซึ่งหาก คสช.มอบหมาย ตนเองก็พร้อมไปชี้แจง แต่ทั้งนี้ผู้ที่จะยื่นญัตติต้องการให้ พลเอกประยุทธ์ จันทร์โอชา หรือ พลเอกประวิตร วงษ์สุวรรณ เป็นผู้ตอบญัตติเอง ตนเองก็ไม่มีคำแนะนำใดๆ เนื่องจากการดำเนินการสรรหาดังกล่าวตรงไปตรงมาอยู่แล้ว ดังนั้นจึงเชื่อว่าไม่มีปัญหาแต่อย่างใด